**NOTĂ INFORMATIVĂ**

**la proiectul Hotărîrii de Guvern**

**cu privire la crearea Comisiei pentru gestionarea patrimoniului public rămas în urma participării Republicii Moldova la Expoziţia Mondială “Milano 2015”**

Prezentul proiect de hotărîre de Guvern a fost elaborat de către Ministerul Economiei în scopul gestionării eficiente a patrimoniului public rămas în urma participării Republicii Moldova la Expoziţia Mondială “Milano 2015”.

Expoziția s-a desfășurat în perioada 1 mai – 31 octombrie, iar Republica Moldova a participat în cadrul acesteia cu propriul pavilion, pentru construcția căruia au fost alocate mijloace financiare din bugetul de stat.

Luînd în considerație faptul că, la data de 31 octombrie 2015 Expoziția s-a finalizat, conform condiției impuse de organizatorii acesteia, pavilionul Republicii Moldova urmează a fi demontat. Astfel, în vederea gestionării eficiente a patrimoniului statului și asigurării continuității în promovarea imaginii Republicii Moldova, este necesar identificarea modului de utilizare a bunurilor statului ramase după finisarea expoziției și după demontarea pavilionului Republicii Moldova.

Menționăm că, în conformitate cu Hotărîrea de Guvern nr.800 din 28 octombrie 2011, Comitetul organizatoric pentru pregătirea participării Republicii Moldova la Expoziţia Mondială ”Milano 2015” a fost responsabil pentru luarea deciziilor ce țin atît de pregătirea și buna desfășurare a expoziției, cît și de construcția pavilionului Republicii Moldova. Totodată, în atribuțiile acestuia nu sunt incluse funcții de luare a deciziilor asupra utilizării patrimoniului de stat după finisarea expoziției și demolarea pavilionului.

În acest context, întru utilizarea cît mai eficientă a proprietății statului după întoarcerea acesteia în țară, inclusiv primirea, casarea, transportarea, depozitarea, utilizarea etc., este necesară crearea Comisiei pentru gestionarea patrimoniului public rămas în urma participării Republicii Moldova la Expoziţia Mondială “Milano 2015”.

 În scopul respectării prevederilor Legii nr.239 din 13.11.2008 privind transparența în procesul decizional, prezentul proiect a fost plasat pe pagina web a Ministerului Economiei [www.mec.gov.md](http://www.mec.gov.md) la directoriul „Transparența”.

Proiectul în cauză nu contravine politicii externe și interne promovate de Republica Moldova.

Aprobarea prezentului proiect nu necesită modificarea și completarea altor acte normative.

Implementarea prevederilor prezentului proiect nu necesită cheltuieli financiare și de altă natură.

**Viceprim-ministru,**

**ministru al economiei Stephane Christophe BRIDE**